Ná koronavirus is dit Weste teen ChinaFoto: Pixabay Die beste beskrywing vir die post-Covid-19-tydperk is sekerlik dat alles wat 10 jaar sou neem om plaas te vind, nou binne ’n jaar gaan gebeur. Dit impliseer dat politieke, ekonomiese en sosiale probleme wat wêreldwyd 10 jaar sou neem om stadig sy volle gang te gaan, nou reeds met ons is. Die koronaviruspandemie het uitstekend die wêreld se tekortkominge uitgewys en in die proses ’n versnelling van sluimerende krisisse veroorsaak. Die skrif was reeds aan die muur, maar die koronavirus sal veroorsaak dat veranderinge reeds oor ’n jaar of wat sigbaar gaan wees. Versnelde krisisse Die grootste enkele resultaat van die koronavirus is dat ons ’n tydperk binnegaan wat as ’n stryd tussen die Weste (veral die VSA) en China gesien kan word. Hierdie stryd is een wat handel oor tegnologiese heerskappy en -hegemonie. Daar is natuurlik ander belangrike implikasies van die Covid-19-uitbreking waarvan ons hier in Suid-Afrika ook moet kennis neem. Dit sluit in: Die VSA-China-stryd is met ons Dit bring ons by die belangrikste impak van die koronaviruspandemie: die komende stryd tussen die VSA (Weste) en China, wat reeds lank sluimer. Die Weste se ideologiese oorsekerheid en verswakte selftrots het gelei tot ’n stelsel van ongebalanseerde wêreldhandel. Dit is veral deur die Chinese uitgebuit, wat ’n verstommende groei getoon het, gebou op goedkoop vervaardigde Chinese produkte. Dit word beraam dat China steeds tans 35% van alle produkte in die wêreld vervaardig. Daarmee saam het die Weste se hegemonie in duie begin stort en die Chinese het toenemend leiding geneem om hierdie gaping te vul. Die twee supermoondhede, Amerika en China, stuur vervolgens af op ’n stryd wat herinner aan die Koue Oorlog tussen Amerika en die Sowjetunie. Daar is totaal verskillende wêrelduitkyke en ideologieë, spanning in bilaterale verhoudinge en die uitspeel van die konflik in ander dele van die wêreld. Anders as die VSA-Sowjetunie stryd, is die VSA-China-stryd egter nie ’n militêre konflik nie (met die opbou van kernwapens). Daar is wel sterk elemente van ’n handelsoorlog, hoewel dit nie die oorheersende kenmerk van die VSA-China stryd is nie. Donald Trump is die eerste moderne Westerse president wat die Chinese se uitbuiting van internasionale handel deur die Wêreldhandelsorganisasie (WHO) bevraagteken ten koste van die Weste. Nietemin gaan die nuwe stryd eerder oor die dominering van die ontwikkeling van die nuwe (oftewel vierde) industriële rewolusie (4IR). Dis gaan oor tegnologie Foto: (Chinatopix via AP, File) Die slagordes is reeds opgestel. Die koronavirus het uitgewys dat die VSA se waardeketting so ontoereikend is dat hy nie lewensnoodsaaklike mediese toerusting self kan vervaardig nie. Groot Amerikaanse maatskappye kon nie produkte bekom weens die sluiting van fabrieke in China in Februarie nie. Die Chinese is sedertdien in ’n propaganda-oorlog teen die VSA gewikkel om verantwoordelikheid te ontwyk vir hul aandeel in die verspreiding van die koronavirus. Terselfdertyd is daar ernstige teenstand aan die opbou in die Weste teen China weens die skade en dood veroorsaak deur die koronavirus. Verwag gerus aansprake op kompensasie van China en disinvestering van duisende miljarde dollar deur die Weste uit China. Druk op Westerse maatskappye om uit China te onttrek, gaan geweldig toeneem. Hulle sal egter probeer om hul winsmarges te beskerm deur eenvoudig fabrieke te probeer skuif na Indië, Bangladesj, Viëtnam en die Filippyne. Die groei van populisme en nasionalisme gaan egter hierdie herorganisasie stuit en maatskappye dwing om eerder goedere in hul land van oorsprong te vervaardig deur die gebruik van tegnologie. Die stryd tussen die VSA en China om die tegnologiese voorsprong te bereik, gaan wêreldpolitiek oorheers. China, weens die laaste dekade se verhoogde soldy aan fabriekswerkers, se rol in die vervaardiging van goedkoop produkte is in elk geval verby. Die vierde industriële rewolusie (4IR) gaan veroorsaak dat die stryd om mededingend te bly, deur verhoogde outomatisering moet Europa is hier reeds voor die VSA, maar beide is agter China; wat met reuse-staatsondersteunde maatskappye reeds ’n voorsprong in 5G-tegnologie opgebou het. Ironies het die Westerse politieke korrektheid en ruggraatlose regerings veroorsaak dat China hierdie tegnologie op ’n skinkbord gekry het en daarop verbeter het. SA is China se handperd Pres. Cyril Ramaphosa. Foto: GCIS Soos in die VSA-Sowjet-era, gaan die VSA-China-stryd ook in ander lande afspeel. China het reeds ’n totale houvas op Afrika, en tot ’n mindere of meerdere mate op die Midde-Ooste, Suid-Amerika en selfs Oos-Europa. Dus gaan Chinese se tegnologie hier domineer in ruil vir grondstowwe en olie. Die Weste (VSA) is dus reeds op die agtervoet. Indien ’n polities-korrekte VSA-president dalk boonop later vanjaar vir Trump onttroon as president, gaan die VSA net verder agter raak en die stryd teen die Chinese verloor. Die VSA kan nie juis veel op Europa staatmaak in sy stryd teen China nie. Met ’n Europese Unie wat fragmentasie in die gesig staar, het net Duitsland die tegnologiese vermoëns om ’n beduidende rol te speel om China te opponeer. Maar dan sal die swak betrekkinge tussen die VSA en Duitsland eers herstel moet word. Suid-Afrika is duidelik ideologies nou onder die invloedsfeer van China. Pres. Ramaphosa maak geen geheim daarvan dat China Suid-Afrika se vernaamste handelsvennoot en ideologiese bondgenoot is nie. Ramaphosa se rampspoedige gevry na Westerse investering het buitendien net in skuldafgraderings geëindig. Die Covid-19-virus het die ANC-regime se bande met China versterk, ook met die na-aping van streng Chinese inperkingsmaatreëls in Suid-Afrika tydens die uitbreking van die Covid-19. Die Chinese sal egter moet bontstaan, want soos die Weste toenemend uit Suid-Afrika onttrek weens endemiese korrupsie en ’n anti-Westerse houding, sal die Chinese bereid moet wees om Suid-Afika ekonomies te onderhou. Natuurlik in ruil vir Chinese oorheersing oor grondstowwe. Verwag dus dat Suid-Afrika se pro-Chinese politiek binnekort tot ’n pro-sosialistiese en “kyk-Oos” buitelandse beleid gaan lei, à la Mugabe. In die res van die wêreld moet Europa (veral die ou Oos-Europa) besluit of hul toekomstige tegnologiese stelsels deur die VSA of China geïnstalleer gaan word. Die Brics-lande (Brasilië, Rusland, Indië, China en SA), wat ’n aanvanklike poging was deur China en Rusland om die VSA se beheer oor die Wêreldbank en die Internasionale Monetêre Fonds (IMF) teen te staan, is ook erg verdeel, aangesien daar tans pro-VSA-regerings in beheer is in Indië en Brasilië. Rusland sal moet kies aan watter kant van die Koue Oorlog hy gaan staan. Die Weste is tans agter President Donald Trump. (Foto: Evan Vucci, AP) Die Weste is reeds erg verdeel en ekonomies in ŉ slegte posisie alhoewel die Covid-19-pandemie begin wyk. Dit sal ’n uitsonderlike poging en ’n ernstige herorganisasie verg om hul ekonomieë weer op die been te kry. Die skade wat die koronavirus aangerig het, was egter niks in vergelyking met globalisme en links-liberalisme nie, wat duidelik die Weste op die agtervoet geplaas het. Om eerlik te wees, is dit moeilik om te sien hoe die Weste hul trots kan herwin met ’n ideologiese herontwaking van entrepreneurskap en individuele vryhede. Pres. Trump, as hy herverkies word, sal beslis die Chinese die stryd aansê en Amerikaanse maatskappye dwing om daarby in te val, maar hy is ’n verdelende figuur wat geen goeie verhoudinge met sy Europese eweknieë het nie. Soos die ruimtewedloop in die VSA-Sowjet-stryd wedywering aangedui het, is die wedloop om ’n inenting teen die koronavirus te ontwikkel, die eerste wedloop van die nuwe VSA-China-stryd. Die eintlike prys is watter lande óf die VSA óf China se tegnologiese model en produkte gaan aanvaar.